อนุพันธ์น่าสนใจ‘IVL42CA’แรงฟิวเจอร์สใหม่ฮิต
อนุพันธ์ทางเลือกยามหุ้นผันผวน IVL42CA เทรดวันแรกสูงกว่าราคาอ้างอิงตั้ง 55% ฟิวเจอร์สหุ้นรายตัวฮอต
21 ส.ค. 2554

อนุพันธ์ทางเลือกยามหุ้นผันผวน IVL42CA เทรดวันแรกสูงกว่าราคาอ้างอิงตั้ง 55% ฟิวเจอร์สหุ้นรายตัวฮอต
วันที่ 21 มี.ค.ที่ผ่านมา ใบแสดงสิทธิอนุพันธ์ (DW) ออกโดยบริษัทหลักทรัพย์ กิมเอ็ง (ประเทศไทย) อ้างอิงหุ้นบริษัท อินโดรามา เวนเจอร์ส (IVL42CA) เข้าซื้อขายในตลาดหลักทรัพย์เป็นวันแรก ปรากฏว่าเปิดที่ 3.08 บาท และมีแรงไล่ซื้อจนปิดตลาดที่จุดสูงสุดของวันที่ 3.42 บาท สูงกว่าราคาอ้างอิงที่ 2.20 บาท ถึง 1.22 บาท คิดเป็นประมาณ 55.45% 
ขณะที่หุ้น IVL ปิดที่ 52.50 บาท เพิ่มขึ้น 2.50 บาท หรือ 5% และในวันเดียวกัน BBL13CA ออกโดยบริษัทหลักทรัพย์ เคจีไอ (ประเทศไทย) อ้างอิงราคาหุ้นธนาคารกรุงเทพ (BBL) ก็เข้ามาซื้อขายวันแรกเช่นกัน และปิดที่ราคาสูงสุด 0.90 บาท ลดลง 0.11 บาท หรือ 10.89% จากราคาอ้างอิงที่ 1.01 บาท แม้ว่าราคาหุ้น BBL ปิดที่ 161 บาท เพิ่มขึ้น 5 บาท หรือ 3.21%
ด้านนางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ในวันนี้ TFEX ได้เปิดซื้อขายฟิวเจอร์สของหุ้นรายตัว หรือ Single Stock Futures (SSF) เพิ่มเติมอีก 16 ตัว รวมเป็น 30 หุ้นในปัจจุบัน ซึ่งวันแรกได้รับเสียงตอบรับเป็นอย่างดี โดยมีปริมาณการซื้อขายรวม 12,894 สัญญา เทียบกับปริมาณการซื้อขายเฉลี่ยวันละ 6,244 สัญญาของปีนี้ 
“ในภาวะตลาดเงินและตลาดทุนมีความไม่แน่นอนสูง SSF จะเป็นเครื่องมือบริหารความเสี่ยง หรือใช้เพิ่มผลตอบแทนให้ได้เต็มที่” นางเกศรา กล่าว